**Poročilo o izmenjavi v Varšavi – The Maria Grzegorzewska Pedagogical University (jesenski semester 2018/19)**

**Kako ste bili zadovoljni z izmenjavo in zakaj?**

Odločitve za Erasmus izmenjavo nikakor ne obžalujem, saj mi je dala ogromno novih znanj, popotnic, prijateljev, izkušenj, ki mi bodo vsekakor koristile v prihodnosti. Če ocenim izmenjavo od 1–10, je vsekakor moja izkušnja 10+, saj so vse stvari v času izmenjave tekle tekoče, brez zapletov in sploh nisem imela občutka, da sem v tuji državi. Poleg profesionalne rasti sem ogromno pridobila na osebni rasti – mnogo več samozavesti, zaupanja vase in v svoje znanje.

**Ste imeli redna predavanja v angleščini ali samo občasne konzultacije?**

Predavanja na fakulteti so bila redna, vsak teden smo imeli 2–3 dni predavanj (ker sem imela samo štiri predmete).

**Kako bi ocenili kakovost študija?**

Kakovost študija ocenjujem za dobrega, saj so bili profesorji, ki sem jih imela, vedno profesionalni, tekoče so govorili angleško, z ogromno izkušnjami, raziskavami. Poleg tega je bilo veliko poudarka na terenskem delu, na deljenju svojih izkušenj, na timskem delu in sodelovanju, tako da sem se v takšnem načinu študija res dobro znašla.

**Kakšni so bili profesorji?**

Kot sem že zapisala, profesorji so bili profesionalni, vedno pripravljeni pomagati, in kar je najpomembneje, pripravljeni na različne zgodbe vseh erasmus študentov, ki so jih spretno vključili v sam program.

**Bi kateri predmet/profesorja posebej pohvalili/skritizirali?**

Posebej bi pohvalila profesorico Anno Odrowaz-Coates, ki nam je dala ogromno novega znanja, s svojo iskrenostjo in pozitivnostjo pa nas je vedno znala spodbuditi k razmišljanju zunaj okvirjev. Prav tako je bil predmet Behavioral addictions (prof. Magdalena Rowicka) zelo kakovosten in res na visoki ravni.

**Kakšni so življenjski stroški v primerjavi s temi v Sloveniji?**

Življenjski stroški na Poljskem so zagotovo nižji od teh v Sloveniji. Kljub temu, da sem bila v glavnem mestu, v Varšavi, so bili vsakodnevni stroški nižji (če primerjam nakupe v živilskih trgovinah, javni promet, restavracije …).

**Koliko je treba imeti za namestitev?**

Sama sem stanovala v študentskem domu, ki ima pogodbo s fakulteto, ki sem jo obiskovala, tako da so bili stroški za namestitev cca 120 € na mesec.

**Je ustanova velika?**

Ustanova se zdi velika, ker je ogromno programov, ki jih ponujajo, sicer pa je »normalne« velikosti.

**Sprejme veliko tujih študentov?**

Na naši fakulteti je bilo samo 11 erasmus študentov.

**Kakšne so možnosti za druženje z domačimi in tujimi študenti?**

Moje izkušnje so bile takšne, da poljski študentje ne govorijo angleščine, tako da je bilo navezovanje stikov z njimi kar težavno. Poleg tega sem stanovala v študentskem domu s striktnimi pravili, tako da je bilo druženje po 23. uri zvečer prepovedano, kar je spet onemogočalo druženje z domačini. Medtem ko je možnosti za druženje s tujimi študenti ogromno – ESN ponuja ogromno dogodkov, izletov, zabav, kvizov, ki uspešno povezujejo študente. Poleg ESN sem opazila še druge študentske organizacije, ki ponujajo pestre dogodke za vse študente.

**Kakšno je mesto?**

Varšava je mesto, ki sem ga vzela za svoj drugi dom v zelo kratkem času – stari del mesta je zgodovinsko bogat, z ogromno krute preteklosti, medtem ko se novi del mesta vsakodnevno prebuja s kakšno novo stolpnico. Poleg vseh stolpnic in hitrega življenja se v Varšavi najde ogromno parkov – od zares velikih do nekaj malih, ki so v lepem vremenu vedno napolnjeni.

**Kako je bilo poskrbljeno za obšolske dejavnosti?**

Obštudijske dejavnosti smo si načeloma organizirali sami.

**Kaj priporočate študentom, ki nameravajo iti na študij tja?**

Kljub temu, da študentski dom ni najboljši in najbližji centru, predlagam, da se vseeno odločite za bivanje v študentskem domu, saj so erasmus študentje vedno v istem apartmaju in je tako druženje med erasmus študenti tesnejše in postanejo bolj povezani. Študij in predmeti so zanimivi, izkušnja pa neverjetna. Varšava je tudi mesto skoraj v središču Evrope in omogoča ogromno povezav za potovanja zunaj Poljske kot tudi poceni potovanje po sami Poljski.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Seveda. petra.dermota@gmail.com